UD ber alle nordmenn forlate Syria
Underdirektør Frode Andersen i UD understreker overfor VG Nett at det er den forverrede sikkerhetssituasjonen i landet, som gjør at Utenriksdepartementet nå skjerper sitt råd til nordmenn som befinner seg i Syria. Norge trakk onsdag tilbake alt ikke-essensielt personell fra ambassaden i Damaskus. Andersen bekrefter at det skjerpede reiserådet har sammenheng med nedbenanningen av ambassaden, og viser til at ambassaden nå har begrenset kapasitet til å bistå nordmenn i landet.Ifølge Andersen har ikke UD full oversikt over hvor mange norske statsborgere som befinner seg i Syria, men det skal dreie seg om et lite antall. - Vi har i lengre tid frarådet nordmenn å reise til Syria, og de fleste som nå befinner seg i landet er fastboende, sier Andersen.Også flere andre land har tidligere bedt sine borgere om å forlate Syria. De siste dagene har det vært harde kamper flere steder i landet, melder NTB.Tidligere torsdag meldte Jordans utenriksminister at landet har trukket sine observatører fra Den arabiske ligas observatørstyrke til Syria. - Det er ikke lenger noe oppdrag, og vi trakk dem tilbake i samsvar med Den arabiske ligas avgjørelse, sier utenriksminister Nasser Judeh til nyhetsbyrået Reuters. Den arabiske liga opplyste lørdag at observatøroppdraget i Syria var innstilt på grunn av den økende volden i landet, men har ennå ikke formelt erklært at oppdraget er avsluttet for godt. En rekke Golf-land trakk sine observatører ut i forrige uke og begrunnet det med at observatørstyrken ikke var i stand til å stanse voldsbruken i Syria. Jordan støtter Den arabiske ligas fredsplan for Syria, hvor president Bashar al-Assad oppfordres til gradvis å gi fra seg makten til fordel for en nasjonal samlingsregjering. Jordanske myndigheter frykter imidlertid at de kan komme til å erte på seg Assad og er også bekymret for at uroen i nabolandet skal spre seg til andre siden av grensa.Torsdag kveld ble det lagt fram et nytt forslag til Syria-resolusjon i FNs sikkerhetsråd i et forsøk på å få med Russland, melder NTB. Forslaget ble lagt fram av Marokko og kommer til å bli gjenstand for nye forhandlinger, sier Togos FN-ambassadør Lodjo Menan. Den omarbeidede teksten inneholder ikke lenger detaljerte elementer fra Den arabiske ligas fredsplan for Syria, skriver nyhetsbyrået AFP. Også et eksplisitt krav om at president Bashar al-Assad gir fra seg makten, er utelatt, ifølge BBC. - Sikkerhetsrådet ser at det er behov for å sende et sterkt signal til alle parter om å stanse volden, sa Menan torsdag. - Rådet kommer hovedsakelig til å fokusere på behovet for at partene stanser volden, fortsetter han. Russland, en mangeårig alliert av Assad og sentral våpenleverandør til Syria, har ikke villet gå med på en resolusjon som oppfordrer til regimeskifte. Heller ikke Kina har ønsket en slik formulering.
Utenriksdepartementet skjerpet torsdag kveld reiserådet til Syria, og ber nå alle nordmenn om å forlate landet.